### | | | | --- | --- | | | | | --- | | **Byråd** 28. november 2017 Sagsnr. 710-2015-1230 Dok.nr. 710-2017-247747 Sagsbehandler DPHBR | | 137.                Priser for leje af arealer til mobilmaster - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Teleloven |

###

**SAGENS INDHOLD**

Økonomiudvalget skal i denne sag tage stilling til en
ændring af priserne for udleje af kommunale arealer til mobilmaster.

I aftalen vedrørende Budget 2018-21 fremgår det, at
fastsættelsen af lejen på kommunale arealer til nye mobilmaster fremadrettet
skal tage udgangspunkt i Energistyrelsens vejledning om at anvende SKATs
offentlige ejendomsvurdering. Som et incitament til at opsætte nye master vil
lejen på de respektive selskabers samlede lejemål hos Favrskov Kommune blive
nedsat svarende til lejeudgiften på arealet til en ny mobilmast.

Efterfølgende har Økonomiudvalget i forbindelse med sit møde
25. oktober 2017 holdt møde med repræsentanter fra firmaet Telcon, der på vegne
af teleselskaberne arbejder med afsøgning af områder for masteplaceringer og
forhandling af lejeaftaler.

Ifølge Josefine Lassen er det en væsentlig forudsætning for
forbedringen af mobildækningen i [adresse], at lejepriserne for arealer
til mobilmaster reduceres mest muligt, og at der samtidig er en smidig kommunal
sagsbehandling i forbindelse med godkendelse af opstilling af mobilmaster.

Det skal ses i lyset af det øgede behov for mobildækning
generelt samt et behov for højere hastigheder og øget kapacitet på mobile dataforbindelser.
Behovene skal også ses i sammenhæng med indførelsen af den nye 5G-teknologi,
som vil kræve mange flere mastepositioner.

**VURDERING**

Ifølge Telelovens § 60a kan kommuner indgå aftaler med
udbydere af elektroniske kommunikationsnet om udlejning af blandt andet arealer
og bygninger til mobilmaster. Udlejningen skal ske på markedsvilkår, og
Energistyrelsen har udarbejdet en vejledning, der skitserer tre mulige metoder
til at beregne markedslejen:

* Den offentlige ejendomsvurdering
* Professionelt fagligt skøn
* Sammenlignelige priser.

Telebranchen foreslår, at den offentlige ejendomsvurdering
anvendes til fastsættelse af lejen, og teleselskaberne har allerede indgået
aftale med en række kommuner, hvor lejen er fastsat til den offentlige
ejendomsvurdering.

Argumentationen for lejeniveauet begrundes med, at
telebranchen generelt er kendetegnet ved en meget aggressiv
konkurrencesituation, hvor indtjeningsmarginalerne er små.

[adresse] har aktuelt 12 lejeaftaler med de
forskellige teleselskaber, og 10 af disse lejeaftaler udløber i 2017. De skal
derfor genforhandles inden for en meget kort tidshorisont. Herudover udløber en
aftale i 2018. I den sidste aftale er lejen allerede fastsat til
ejendomsvurderingen.

**ØKONOMI**

De fleste af de nuværende lejeaftaler er indgået før
kommunesammenlægningen i 2007, hvor der ikke var en overordnet vejledning for
fastsættelse af lejepriserne, og hvor mobilteknologien var på et andet
udviklingsstadie.

Lejepriserne varierer i dag fra 6.000 til 38.500 kr. årligt,
og den samlede årlige lejeindtægt er på 260.000 kr. En justering af priserne,
så de følger ejendomsvurderingen, vil betyde, at lejepriserne kommer til at
ligge mellem 1.500 og 9.000 kr. årligt. Det medfører en samlet årlig
lejeindtægt på 29.000 kr. for Favrskov Kommune.

Mindreindtægterne på ca. 230.000 kr. kan i 2018 finansieres af restbudgettet på
325.000 kr. fra det rådighedsbeløb, der tidligere er afsat til afdækning af
mobildækningen. Mindreindtægterne i 2019 og frem foreslås indarbejdet i det
tekniske budget for 2019-22.

Mindreindtægterne vurderes på længere sigt i et vist omfang
at blive modsvaret af indtægter fra nye aftaler om opsætning af yderligere
master.

**INDSTILLING**

Direktøren for Job og Økonomi indstiller til Byrådet:

1. At lejeprisen på kommunale arealer,
der udlejes til mobilmaster fremover fastlægges på baggrund af
ejendomsvurderingen. Det gælder både i forbindelse med indgåelse af nye
lejeaftaler og i forbindelse med genforhandling af eksisterende aftaler, når de
udløber.

2. At mindreindtægterne i 2018 på 230.000 kr. finansieres af restbudgettet
til afdækning af mobildækningen, og mindreindtægterne fra 2019 indarbejdes i
det tekniske budget for 2019-22.

**BESLUTNING**

***Økonomiudvalget, 14. november 2017:***

Fraværende:Ingen

Indstilles godkendt.